

תחת מעטה חשאיות חללי המרד הגדול הובאו לקבורה בעופרה שרידי יהודים שנספו במרד הגדול והתגלו סמוך לגבעת אסף בבנימין, הובאו לקבורה בחופזה ובחשאי ביישוב עפרה. "ראו את הבית השני בתפארתו" חזקי ברוך ,

עצמות של יהודים שנספו במרד הגדול והתגלו באתר ארכיאולוגי סמוך לגבעת אסף בבנימין, הובאו לקבורה בחופזה ובחשאי ביישוב עפרה. שרידי החללים נמצאו בשנת 2013 באתר הארכיאולוגי - כפר יהודי מובהק מימי הבית השני. במקום התגלו מקוואות, מטבעות מתקופת המרד הגדול וכלי אבן המהווים עדות ברורה להקפדה על דיני הטהרה. מדובר בעצמות של שבע נשים ונער שהסתתרו במערת מסתור, ונהרגו בידי הרומאים בשנת 69 לספירה, שנה אחת לפני חורבן המקדש. בשל דין-ודברים שלא צלח בין אנשי עפרה לבין הממונה על העתיקות במנהל האזרחי, העצמות נקברו בחודש ינואר האחרון בחופזה ובחשאי, ורק הבוקר (שישי) הותר הדבר לפרסום. שמו של הכפר היהודי אינו ידוע. המקום מכונה בערבית חורבת אל־מקאטר (א־תֻ'עְ'רַה). עצמותיהן של שבע הנשים הצעירות ועצמותיו של הנער נמצאו בתוך מערת בית בד ובתוכה מערכת מסתור. ליד המערה נחשפו שני מקוואות חצובים בסלע כדי שהשמן יופק בטהרה. בבדיקות מדעיות נקבע שהעצמות הן מן המאה הראשונה לספירת הנוצרים, והחוקרים משערים שהנשים והנער נהרגו כשנה לפני חורבן הבית השני. יחד עם העצמות נמצאו עדויות לַהֶרֶג האכזרי – ראשי חצים ומסמרי נעליים של חיילים רומאים. החפירה הארכיאולוגית נעשתה בידי משלחת אמריקאית בראשות ד"ר סקוט סטריפלינג וד"ר בריאנט ווּד. עצמות החללים אותרו כאמור בשנת 2013, ונבדקו במעבדות לקביעת מועד המוות ובדיקות אנתרופולוגיות. רק בחודש ינואר האחרון הן הועברו לידי אנשי החברה קדישא ונטמנו באדמת עפרה. אנשי עפרה בנו על קברן של הנשים מצבה מסלע טבעי, והציבו שלט הסבר המספר את סיפורן: קבר האחיות

לכאן הובאו עצמות שבע נשים ונער

יהודים שראו את הבית השני בתפארתו

ונספו יחדיו בידי קלגסי רומא

בימי המרד הגדול לחירות ירושלים

בהיותם במסתור בכפר מגוריהם

בארץ בנימין הלוח השני נושא כותרת הלקוחה מחזון העצמות היבשות בספר יחזקאל, פרק אשר הוקרא בטקס הקבורה: ''הֲתִחְיֶינָה הָעֲצָמוֹת הָאֵלֶּה?''.



טוען....







